Baisogalos herbas

Baisogalos herbas – pagrindinis Baisogalos miestelio ir Baisogalos seniūnijos (Radviliškio rajono savivaldybė) heraldikos atributas.

 Aprašas 

Herbo skydas perskeltas į du laukus. Priekiniame raudoname lauke sidabrinė pasaga su virš jos tupinčiu, į kairę pusę atsigręžusiu juodu naktikovu, laikančiu snape auksinį žiedą, užpakaliniame mėlyname – auksinė Dievo Apvaizdos akis.

 Istorija 

1791 m. lapkričio 10 d. Baisogalos herbą suteikė ATR valdovas Stanislovas Augustas privilegija Nr. 3.Baisogalos herbas privilegijoje. Archyvai.lt (tikrinta 2011-01-27). Tebėra neišaiškinta, ką reiškia Baisogalos herbe pasaga ir paukštis. Tokie simboliai dažni bajorų heraldikoje ir gali būti iš jos nusižiūrėti.Baisogalai patvirtintas herbas. Lsa.lt (tikrinta 2025-08-21). Dievo apvaizdos akis buvo bene svarbiausia Ketverių metų seimo, kurio metu miestai gavo savivaldas ir herbus, ideologinis simbolis. Ji dažnai minima seimo pasiuntinių kalbose, vyrauja iškilmių aprašymuose, miestų puošyboje, valdovo dvaro ceremoniale. Tuomet šis simbolis pateko į daugelio Lietuvos miestų herbus. 1792 m. viduryje herbas neteko galios, kai buvo panaikintos nedidelių miestų savivaldos.Baisogalos herbas. Llt.lt (tikrinta 2025-08-21).

Dabartinį herbą 1992 m. gegužės 6 d. nutarimu Nr. I-2554 patvirtino AT pirmininkas Vytautas Landsbergis. Herbo etalono autorius – dailininkas Arvydas Každailis.

 Šaltiniai 

 Literatūra 
 Edmundas Rimša. Baisogalos herbas. – Vilnius: Versmė, 2009. P. 27-36. (Lietuvos valsčiai; kn. 16)

Herb
Kategorija:1992 m. patvirtinti Lietuvos gyvenviečių herbai
Kategorija:Radviliškio rajono savivaldybės gyvenviečių herbai
Kategorija:Lietuvos miestelių herbai